ข้อบังคับคณะกรรมการกิจการไปรษณีย์
ข้อบังคับคณะกรรมการกิจการไปรษณีย์
ฉบับที่ ๒
ว่าด้วยที่ทำการไปรษณีย์อนุญาต
ประเภทร้านไปรษณีย์ไทย
พ.ศ. ๒๕๕๗
 

เพื่อให้การบริการด้านกิจการไปรษณีย์ การรับฝากสิ่งของส่งทางไปรษณีย์
บริการการเงิน และการบริการอื่น ๆ ที่เกี่ยวข้องกับกิจการไปรษณีย์มีประสิทธิภาพมากขึ้น
และอำนวยความสะดวกแก่ประชาชนผู้รับบริการอย่างทั่วถึงและรวดเร็วยิ่งขึ้น

อาศัยอำนาจตามความในมาตรา ๙ (๑) แห่งพระราชบัญญัติไปรษณีย์
พุทธศักราช ๒๔๗๗ ประกอบกับมาตรา ๖ แห่งพระราชกฤษฎีกากำหนดอำนาจ สิทธิ
และประโยชน์ของบริษัท ไปรษณีย์ไทย จำกัด พ.ศ. ๒๕๔๖ คณะกรรมการกิจการไปรษณีย์โดยอนุมัติของรัฐมนตรีจึงออกข้อบังคับไว้
ดังต่อไปนี้

ข้อ ๑ ข้อบังคับนี้เรียกว่า
ข้อบังคับคณะกรรมการกิจการไปรษณีย์ ฉบับที่ ๒
ว่าด้วยที่ทำการไปรษณีย์อนุญาต ประเภทร้านไปรษณีย์ไทย พ.ศ. ๒๕๕๗

ข้อ ๒[๑] ข้อบังคับนี้ให้ใช้บังคับนับแต่วันประกาศในราชกิจจานุเบกษาเป็นต้นไป

ข้อ ๓ ในข้อบังคับนี้
คณะกรรมการ หมายความว่า
คณะกรรมการกิจการไปรษณีย์
บริษัท หมายความว่า บริษัท
ไปรษณีย์ไทย จำกัด
ผู้รับดำเนินงาน หมายความว่า
ผู้รับดำเนินงานร้านไปรษณีย์ไทย
ร้านไปรษณีย์ไทย หมายความว่า
ที่ทำการไปรษณีย์อนุญาตที่ตั้งขึ้นเพื่อให้บริการรับฝากไปรษณียภัณฑ์ พัสดุไปรษณีย์
ไปรษณีย์ด่วนพิเศษ บริการการเงินตามกฎหมายว่าด้วยไปรษณีย์ และบริการอื่น ๆ
ที่เกี่ยวข้องกับกิจการไปรษณีย์

ข้อ ๔ ผู้รับดำเนินงานร้านไปรษณีย์ไทยต้องได้รับอนุญาตจากคณะกรรมการ
โดยต้องมีคุณสมบัติและไม่มีลักษณะต้องห้าม ดังต่อไปนี้
(๑) กรณีเป็นบุคคลธรรมดา ต้องมีสัญชาติไทยและบรรลุนิติภาวะ
(๒) กรณีเป็นนิติบุคคล
ต้องจดทะเบียนนิติบุคคลตามกฎหมายไทยและมีสถานประกอบการในประเทศไทย
(๓) ไม่ประกอบอาชีพหรือธุรกิจที่ขัดหรือแย้ง
หรือมีลักษณะเป็นการแข่งขันกับการดำเนินกิจการไปรษณีย์ของบริษัท

ข้อ ๕ ผู้ที่ประสงค์จะเป็นผู้รับดำเนินงานให้ยื่นคำขอต่อบริษัท
พร้อมกับแนบเอกสารที่เกี่ยวข้องตามที่บริษัทกำหนด
โดยผู้ยื่นคำขอต้องมีคุณสมบัติและไม่มีลักษณะต้องห้ามตามข้อ ๔

ข้อ ๖ เมื่อบริษัทได้รับคำขอแล้ว
ให้ดำเนินการตรวจสอบคุณสมบัติและลักษณะต้องห้ามของผู้ยื่นคำขอ
และประเมินความเหมาะสมของการจัดตั้งร้านไปรษณีย์ไทย
และหากบริษัทเห็นว่าผู้ยื่นคำขอสมควรเป็นผู้รับดำเนินการ
ให้เสนอคณะกรรมการพิจารณาอนุญาตต่อไป
การประเมินความเหมาะสมตามวรรคหนึ่ง
บริษัทต้องพิจารณาสถานที่ที่ขอจัดตั้งร้านไปรษณีย์ไทยสถานะทางการเงินของผู้ยื่นคำขอ
และความสามารถในการให้บริการแก่ประชาชน

ข้อ ๗ เมื่อคณะกรรมการพิจารณาอนุญาตให้ผู้ยื่นคำขอรายใดเป็นผู้รับดำเนินงานแล้วให้บริษัทจัดให้มีการทำสัญญารับดำเนินงานร้านไปรษณีย์ไทยกับผู้ยื่นคำขอภายในหกสิบวันนับแต่วันที่คณะกรรมการพิจารณาอนุญาต
หากมีความจำเป็นต้องมีการทำสัญญาเมื่อพ้นระยะเวลาดังกล่าวให้เสนอคณะกรรมการพิจารณาอนุญาตเป็นรายกรณีไป
สัญญารับดำเนินงานร้านไปรษณีย์ไทยให้มีกำหนดเวลาไม่เกินห้าปี
และอย่างน้อยต้องมีข้อกำหนดเกี่ยวกับเรื่อง
(๑) หน้าที่ความรับผิดชอบของผู้รับดำเนินงานและบริษัท
(๒) การชำระค่าธรรมเนียม การวางหลักประกันสัญญา และการจัดหาสถานที่
(๓) การระงับและการบอกเลิกสัญญา
ในกรณีที่ผู้ยื่นคำขอไม่เข้าทำสัญญารับดำเนินงานร้านไปรษณีย์ไทยกับบริษัทตามที่กำหนดโดยไม่มีเหตุผลอันสมควร
ให้ถือว่าผู้นั้นสละสิทธิการเป็นผู้รับดำเนินงาน

ข้อ ๘ เมื่อได้มีการทำสัญญาตามข้อ
๗ แล้ว
ให้ถือว่าผู้รับดำเนินงานเป็นตัวแทนของบริษัทในการดำเนินงานร้านไปรษณีย์ไทยตามที่กำหนดในสัญญาดังกล่าว
ผู้รับดำเนินงานต้องมีการวางหลักประกันสัญญาและมีบัญชีธนาคารเพื่อการดำเนินงานร้านไปรษณีย์ไทยโดยมีวงเงินตามที่บริษัทกำหนด
ตลอดจนชำระค่าธรรมเนียมร้านไปรษณีย์ไทย ค่าธรรมเนียมรายปี ค่าขนส่งถุงไปรษณีย์
และค่าใช้จ่ายในการดำเนินงานร้านไปรษณีย์ไทยตามที่บริษัทประกาศกำหนด

ข้อ ๙ หากผู้รับดำเนินงานประสงค์จะต่อสัญญารับดำเนินงานร้านไปรษณีย์ไทย
ให้แจ้งต่อบริษัททราบล่วงหน้าก่อนสัญญาสิ้นสุดไม่น้อยกว่าเก้าสิบวัน
หากบริษัทเห็นสมควรให้มีการต่อสัญญาให้ดำเนินการต่อสัญญากับผู้รับดำเนินงานรายดังกล่าวต่อไปและรายงานคณะกรรมการเพื่อทราบแต่ถ้าหากเห็นว่าไม่สมควรต่อสัญญาให้บริษัทเสนอเรื่องต่อคณะกรรมการเพื่อพิจารณา
ให้นำความในข้อ ๖ ข้อ ๗ และข้อ ๘ มาใช้บังคับโดยอนุโลม

ข้อ ๑๐ ในกรณีที่ผู้รับดำเนินงานประสงค์จะยุติการดำเนินงานร้านไปรษณีย์ไทยก่อนวันสิ้นสุดสัญญาให้แจ้งขอยกเลิกการดำเนินงานร้านไปรษณีย์ไทยต่อบริษัทเป็นหนังสือล่วงหน้าไม่น้อยกว่าเก้าสิบวันและให้บริษัทเป็นผู้พิจารณาอนุมัติการขอยกเลิกดังกล่าว

ข้อ ๑๑ ให้บริษัทยกเลิกการเป็นผู้รับดำเนินงาน
เมื่อปรากฏว่า
(๑) ผู้รับดำเนินงานขาดคุณสมบัติตามที่กำหนดในข้อ ๔
(๒)
ผู้รับดำเนินงานไม่ปฏิบัติตามข้อกำหนดหรือเงื่อนไขในสัญญารับดำเนินงานร้านไปรษณีย์ไทย
(๓)
ผู้รับดำเนินงานไม่ปฏิบัติตามข้อบังคับนี้หรือระเบียบที่ออกตามข้อ ๑๓
อันเป็นเหตุให้เกิดความเสียหายแก่บริษัท

ข้อ ๑๒ การเป็นผู้รับดำเนินงานสิ้นสุดลง เมื่อ
(๑)
ครบกำหนดเวลาของสัญญารับดำเนินงานร้านไปรษณีย์ไทยและไม่มีการต่อสัญญา
(๒) มีการยกเลิกการเป็นผู้รับดำเนินงานตามข้อ ๑๐
โดยได้รับอนุมัติจากบริษัท
(๓) มีการยกเลิกการเป็นผู้รับดำเนินงานร้านไปรษณีย์ไทยตามข้อ ๑๑

ข้อ ๑๓ เพื่อประโยชน์ในการดำเนินงานของร้านไปรษณีย์ไทย
ให้กรรมการผู้จัดการใหญ่บริษัทวางระเบียบวิธีปฏิบัติ
ควบคุมการดำเนินงานของร้านไปรษณีย์ไทย ตลอดจนกำหนดหน้าที่
และความรับผิดชอบระหว่างบริษัทและผู้รับดำเนินงาน ภายในกรอบของงานร้านไปรษณีย์ไทย
แต่ต้องไม่ก่อให้เกิดภาระแก่ผู้รับดำเนินงานเกินสมควรตามปกติธุระในการดำเนินงานร้านไปรษณีย์ไทย
เมื่อได้มีการวางระเบียบวิธีปฏิบัติตามวรรคหนึ่งแล้ว
ให้รายงานคณะกรรมการทราบ

ข้อ ๑๔ ให้สำนักงานปลัดกระทรวงเทคโนโลยีสารสนเทศและการสื่อสาร
ในฐานะหน่วยงานธุรการของคณะกรรมการ
รายงานเกี่ยวกับการจัดตั้งและยุบเลิกร้านไปรษณีย์ไทย
และการต่อสัญญารับดำเนินงานร้านไปรษณีย์ไทย ต่อคณะกรรมการ
และรัฐมนตรีว่าการกระทรวงเทคโนโลยีสารสนเทศและการสื่อสารเพื่อทราบทุก ๆ หกเดือน

ข้อ ๑๕ ในกรณีที่ได้มีการทำสัญญารับดำเนินงานร้านไปรษณีย์ไทยระหว่างบริษัทกับบุคคลใด
ๆ ก่อนวันที่ข้อบังคับนี้ใช้บังคับ ให้เสนอเรื่องต่อคณะกรรมการเพื่อพิจารณา
หากคณะกรรมการมีมติให้ความเห็นชอบกับการเป็นผู้รับดำเนินงานร้านไปรษณีย์ไทยตามสัญญาดังกล่าวแล้ว
ให้ผู้นั้นยังคงดำเนินงานร้านไปรษณีย์ไทยตามสัญญานั้นต่อไปจนกว่าสัญญาจะสิ้นสุดลง
โดยให้ถือว่าร้านไปรษณีย์ไทยตามสัญญานั้นเป็นร้านไปรษณีย์ไทยตามข้อบังคับนี้
และในกรณีที่บุคคลดังกล่าวประสงค์จะรับดำเนินงานร้านไปรษณีย์ไทยต่อไปอีกภายหลังจากระยะเวลาตามสัญญาดังกล่าวสิ้นสุดลง
ให้ยื่นคำขอรับดำเนินงานก่อนสัญญาสิ้นสุดลงไม่น้อยกว่าเก้าสิบวัน
และให้ดำเนินการต่อไปตามที่กำหนดในข้อบังคับนี้
ในกรณีที่มีผู้ยื่นคำขอเพื่อดำเนินงานร้านไปรษณีย์ไทยไว้ก่อนวันที่ข้อบังคับนี้ใช้บังคับ
ให้ดำเนินการเกี่ยวกับคำขอดังกล่าวต่อไปตามที่กำหนดในข้อบังคับนี้


ประกาศ
ณ วันที่ ๒๗ พฤษภาคม พ.ศ. ๒๕๕๗
สุรชัย
ศรีสารคาม
ประธานกรรมการกิจการไปรษณีย์







ปริยานุช/ผู้จัดทำ
๑๑ มิถุนายน
๒๕๕๗

นุสรา/ผู้ตรวจ
๑๗ มิถุนายน
๒๕๕๗





















[๑] ราชกิจจานุเบกษา
เล่ม ๑๓๑/ตอนพิเศษ ๑๐๓ ง/หน้า ๒/๖ มิถุนายน ๒๕๕๗